《春庭独思》
明代·黄衷

是处春风转物华，总难装点澹生涯。衰颜被酒融融煖，病眼摊书款款斜。

笔格银钩残薤叶，砚台铜滴旧虾蟆。数茎阶下忘忧草，燕子天长也见花。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。